02017D1775 — FI — 10.01.2019 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B NEUVOSTON PÄÄTÖS (YUTP) 2017/1775, annettu 28 päivänä syyskuuta 2017, Malin tilanteen johdosta määrättävistä rajoittavista toimenpiteistä (EUVL L 251 29.9.2017, s. 23)

Muutettu:









▼B

NEUVOSTON PÄÄTÖS (YUTP) 2017/1775,

annettu 28 päivänä syyskuuta 2017,

Malin tilanteen johdosta määrättävistä rajoittavista toimenpiteistä







1 artikla

1. Jäsenvaltioiden on toteutettava tarvittavat toimenpiteet estääkseen sellaisten henkilöiden tulon alueelleen tai kauttakulun alueellaan, jotka pakotekomitea on nimennyt seuraavista syistä: vastuu Malin rauhaa, turvallisuutta tai vakautta uhkaavista toimista tai politiikoista taikka suora tai välillinen myötävaikuttaminen tai osallistuminen tällaisiin toimiin tai politiikkoihin:

a) ryhtyminen vihollisuuksiin rauhasta ja sovinnosta Malissa tehdyn sopimuksen, jäljempänä ’sopimus’, vastaisesti;

b) toimet, jotka estävät tai pitkällä aikavälillä estävät taikka uhkaavat sopimuksen toteuttamista;

c) toimiminen a ja b alakohdassa määriteltyjen henkilöiden tai yhteisöjen hyväksi, puolesta tai johdolla taikka niiden tukeminen tai rahoittaminen muilla tavoin, mukaan lukien tuotoilla, jotka on saatu järjestäytyneestä rikollisuudesta, mukaan lukien Malista peräisin olevien tai sen kautta kulkevien huumausaineiden tai niiden lähtöaineiden tuotanto ja laiton kauppa, ihmiskauppa ja muuttajien salakuljetus, aseiden salakuljetus ja laiton kauppa sekä kulttuuriomaisuuden laiton kauppa;

d) osallistuminen sellaisten hyökkäysten suunnitteluun, johtamiseen, rahoittamiseen tai toteuttamiseen, joiden kohteena ovat:

i) sopimuksessa mainitut eri tahot, kuten paikalliset, alueelliset ja valtion elimet, yhteiset partiot sekä Malin turvallisuus- ja puolustusjoukot;

ii) YK:n Malissa toteutettavan vakautusoperaation (MINUSMA) rauhanturvaajat sekä muu YK:n henkilöstö ja avustava henkilöstö, mukaan lukien asiantuntijaryhmän jäsenet;

iii) kansainväliset turvallisuusjoukot, mukaan lukien G5 Sahel -maiden yhteiset joukot (FC-G5S), Euroopan unionin operaatiot ja ranskalaiset joukot;

e) toimet, joilla estetään humanitaarisen avun toimittamista Maliin taikka humanitaarisen avun saantia tai jakelua Malissa;

f) sellaisten toimien suunnittelu, johtaminen tai toteuttaminen Malissa, jotka rikkovat sovellettavaa kansainvälistä ihmisoikeuslainsäädäntöä tai kansainvälistä humanitaarista oikeutta tai jotka ovat ihmisoikeusloukkauksia tai -rikkomuksia, mukaan lukien siviileihin, myös naisiin ja lapsiin, kohdistuneet iskut keinoina väkivalta (tappo, vammauttaminen, kidutus tai raiskaus tai muu seksuaalinen väkivalta mukaan luettuina), kaappaaminen, tahdonvastainen katoaminen tai pakkosiirto taikka iskut kouluihin, sairaaloihin, uskonnon harjoittamiseen käytettyihin tiloihin tai paikkoihin, joista siviiliväestö on hakenut suojaa;

g) lasten käyttäminen aseellisissa ryhmissä tai joukoissa tai lasten värvääminen niihin sovellettavan kansainvälisen oikeuden vastaisesti Malin aseellisen konfliktin yhteydessä;

h) toimet, joilla tietoisesti helpotetaan luetteloon merkityn henkilön matkustamista matkustusrajoitusten vastaisesti.

Tässä kohdassa tarkoitetut nimetyt henkilöt on lueteltu liitteessä.

2. Edellä oleva 1 kohta ei velvoita jäsenvaltiota kieltämään omien kansalaistensa pääsyä alueelleen.

3. Edellä olevaa 1 kohtaa ei sovelleta, jos maahantulo tai kauttakulku on tarpeen oikeusprosessin päätökseen saattamiseksi.

4. Edellä olevaa 1 kohtaa ei sovelleta, jos pakotekomitea päättää tapauskohtaisesti, että

a) maahantulo tai kauttakulku on perusteltua humanitaarisista syistä, uskontoon liittyvät velvoitteet mukaan lukien;

b) poikkeus edistäisi tavoitteita rauhan ja kansallisen sovinnon toteutumisesta Malissa ja vakauden saavuttamisesta alueella.

5. Tapauksissa, joissa jäsenvaltio 3 tai 4 kohdan nojalla sallii liitteessä lueteltujen henkilöiden pääsyn alueelleen tai kauttakulun alueensa kautta, lupa on rajoitettava koskemaan ainoastaan sitä tarkoitusta, johon se on myönnetty, ja niitä henkilöitä, joille se on myönnetty.

2 artikla

1. Jäädytetään kaikki varat ja taloudelliset resurssit, jotka ovat suoraan tai välillisesti sellaisten henkilöiden tai yhteisöjen omistuksessa tai määräysvallassa, jotka pakotekomitea on nimennyt seuraavista syistä: vastuu Malin rauhaa, turvallisuutta tai vakautta uhkaavista toimista tai politiikoista taikka suora tai välillinen myötävaikuttaminen tai osallistuminen tällaisiin toimiin tai politiikkoihin:

a) ryhtyminen vihollisuuksiin sopimuksen vastaisesti;

b) toimet, jotka estävät tai pitkällä aikavälillä estävät taikka uhkaavat sopimuksen toteuttamista;

c) toimiminen a ja b alakohdassa määriteltyjen henkilöiden tai yhteisöjen hyväksi, puolesta tai johdolla taikka niiden tukeminen tai rahoittaminen muilla tavoin, mukaan lukien tuotoilla, jotka on saatu järjestäytyneestä rikollisuudesta, mukaan lukien Malista peräisin olevien tai sen kautta kulkevien huumausaineiden tai niiden lähtöaineiden tuotanto ja laiton kauppa, ihmiskauppa ja muuttajien salakuljetus, aseiden salakuljetus ja laiton kauppa sekä kulttuuriomaisuuden laiton kauppa;

d) osallistuminen sellaisten hyökkäysten suunnitteluun, johtamiseen, rahoittamiseen tai toteuttamiseen, joiden kohteena ovat:

i) sopimuksessa mainitut eri tahot, kuten paikalliset, alueelliset ja valtion elimet, yhteiset partiot sekä Malin turvallisuus- ja puolustusjoukot;

ii) MINUSMAn rauhanturvaajat sekä muu YK:n henkilöstö ja avustava henkilöstö, mukaan lukien asiantuntijaryhmän jäsenet;

iii) kansainväliset turvallisuusjoukot, mukaan lukien FC-G5S, Euroopan unionin operaatiot ja ranskalaiset joukot;

e) toimet, joilla estetään humanitaarisen avun toimittamista Maliin taikka humanitaarisen avun saantia tai jakelua Malissa;

f) sellaisten toimien suunnittelu, johtaminen tai toteuttaminen Malissa, jotka rikkovat sovellettavaa kansainvälistä ihmisoikeuslainsäädäntöä tai kansainvälistä humanitaarista oikeutta tai jotka ovat ihmisoikeusloukkauksia tai -rikkomuksia, mukaan lukien siviileihin, myös naisiin ja lapsiin, kohdistuneet iskut keinoina väkivalta (tappo, vammauttaminen, kidutus tai raiskaus tai muu seksuaalinen väkivalta mukaan luettuina), kaappaaminen, tahdonvastainen katoaminen tai pakkosiirto taikka iskut kouluihin, sairaaloihin, uskonnon harjoittamiseen käytettyihin tiloihin tai paikkoihin, joista siviiliväestö on hakenut suojaa;

g) lasten käyttäminen aseellisissa ryhmissä tai joukoissa tai lasten värvääminen niihin sovellettavan kansainvälisen oikeuden vastaisesti Malin aseellisen konfliktin yhteydessä;

h) toimet, joilla tietoisesti helpotetaan luetteloon merkityn henkilön matkustamista matkustusrajoitusten vastaisesti;

tai jotka kuuluvat henkilöille tai yhteisöille, jotka toimivat tällaisten henkilöiden tai yhteisöjen lukuun tai johdolla, tai jotka kuuluvat tällaisten henkilöiden tai yhteisöjen omistuksessa tai määräysvallassa oleville yhteisöille.

Tässä kohdassa tarkoitetut nimetyt henkilöt ja yhteisöt on lueteltu liitteessä.

2. Mitään varoja tai taloudellisia resursseja ei saa suoraan tai välillisesti asettaa liitteessä lueteltujen henkilöiden tai yhteisöjen saataville tai hyödynnettäväksi.

3. Edellä olevia 1 ja 2 kohtaa ei sovelleta sellaisiin varoihin ja taloudellisiin resursseihin, joiden osalta asianomainen jäsenvaltio on päättänyt, että ne

a) ovat välttämättömiä perusluonteisten menojen kattamiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;

b) on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen; tai

c) on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen;

sen jälkeen kun asianomainen jäsenvaltio on ilmoittanut pakotekomitealle aikomuksestaan sallia tarvittaessa pääsyn tällaisiin varoihin tai taloudellisiin resursseihin eikä pakotekomitea tee asiasta kielteistä päätöstä viiden työpäivän kuluessa tällaisesta ilmoituksesta.

4. Edellä olevia 1 ja 2 kohtaa ei sovelleta sellaisiin toimenpiteisiin sellaisiin varoihin ja taloudellisiin resursseihin, joiden osalta asianomainen jäsenvaltio on päättänyt, että ne

a) ovat tarpeen poikkeuksellisia menoja varten, edellyttäen että jäsenvaltio on ilmoittanut tällaisesta päätöksestä pakotekomitealle ja pakotekomitea on hyväksynyt asian;

b) ovat tuomioistuimen, hallintoviranomaisen tai välimiesoikeuden perustaman panttioikeuden tai antaman ratkaisun kohteena, jolloin varoja ja taloudellisia resursseja voidaan käyttää kyseisen panttioikeuden tai ratkaisun täyttämiseksi, edellyttäen, että panttioikeus on perustettu tai ratkaisu annettu ennen sitä päivää, jona henkilö tai yhteisö on sisällytetty liitteeseen, ja että panttioikeus tai ratkaisu ei hyödytä 1 kohdassa tarkoitettua henkilöä tai yhteisöä ja että asianomainen jäsenvaltio on ilmoittanut panttioikeudesta tai ratkaisusta pakotekomitealle.

5. Edellä olevia 1 ja 2 kohtaa ei sovelleta, jos pakotekomitea päättää tapauskohtaisesti, että poikkeus edistäisi tavoitteita rauhan ja kansallisen sovinnon toteutumisesta Malissa ja vakauden saavuttamisesta alueella.

6. Edellä oleva 1 kohta ei estä nimettyä henkilöä tai yhteisöä suorittamasta maksua, joka johtuu sellaisesta sopimuksesta, joka on tehty ennen kyseisen henkilön tai yhteisön sisällyttämistä luetteloon, edellyttäen, että asianomainen jäsenvaltio on todennut, että edellä 1 kohdassa tarkoitettu henkilö tai yhteisö ei ole suoraan tai välillisesti maksun saaja, ja asianomainen jäsenvaltio on kymmenen työpäivää ennen asiaa koskevan luvan antamista ilmoittanut pakotekomitealle aikomuksestaan suorittaa tai vastaanottaa tällaisia maksuja tai sallia tarvittaessa varojen, muun rahoitusomaisuuden tai taloudellisten resurssien vapauttaminen tätä varten.

7. Edellä olevaa 2 kohtaa ei sovelleta seuraaviin jäädytetyille tileille lisättäviin määriin:

a) näistä tileistä kertyvät korkotulot tai muut tuotot; tai

b) sellaisista sopimuksista tai velvoitteista johtuvat maksut, jotka tehtiin tai jotka syntyivät ennen sitä päivää, josta lähtien nämä tilit ovat kuuluneet tässä päätöksessä säädettyjen rajoittavien toimenpiteiden piiriin;

edellyttäen, että kyseisiin korkotuottoihin, muihin tuottoihin ja maksuihin sovelletaan edelleen 1 kohtaa.

3 artikla

Neuvosto laatii liitteessä olevan luettelon ja muuttaa sitä turvallisuusneuvoston tai pakotekomitean päätösten mukaisesti.

4 artikla

1. Jos turvallisuusneuvosto tai pakotekomitea nimeää henkilön tai yhteisön, neuvosto sisällyttää kyseisen henkilön tai yhteisön liitteeseen. Neuvosto antaa päätöksensä ja perustelut luetteloon merkitsemiselle tiedoksi asianomaiselle henkilölle tai yhteisölle joko suoraan, jos osoite on tiedossa, tai julkaisemalla ilmoituksen, ja antaa kyseiselle henkilölle tai yhteisölle mahdollisuuden esittää huomautuksia.

2. Jos huomautuksia esitetään tai jos esitetään asiaan vaikuttavaa uutta näyttöä, neuvosto tarkastelee päätöstään uudelleen ja ilmoittaa tästä asianomaiselle henkilölle tai yhteisölle.

5 artikla

1. Liite sisältää henkilöiden ja yhteisöjen luetteloon merkitsemisen perusteet, sellaisina kuin turvallisuusneuvosto tai pakotekomitea on ne toimittanut.

2. Liite sisältää myös sellaiset turvallisuusneuvoston tai pakotekomitean toimittamat tiedot, jotka ovat tarpeen asianomaisten henkilöiden tai yhteisöjen tunnistamiseksi, jos nämä tiedot ovat saatavilla. Henkilöiden osalta tällaisia tietoja voivat olla nimet, peitenimet mukaan lukien, syntymäaika ja -paikka, kansalaisuus, passin ja henkilökortin numero, sukupuoli, osoite, jos se on tiedossa, ja työtehtävä tai ammatti. Yhteisöjen osalta tällaisia tietoja voivat olla nimet, rekisteröintiaika ja -paikka, rekisterinumero ja toimipaikka.

6 artikla

Tätä päätöstä muutetaan tai se kumotaan tarvittaessa turvallisuusneuvoston tekemien päätösten mukaisesti.

7 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

▼M1









LIITE

A. Luettelo 1 artiklan 1 kohdassa tarkoitetuista henkilöistä

1. Ahmoudou AG ASRIW (alias: a) Amadou Ag Isriw, b) Ahmedou, c) Ahmadou, d) Isrew, e) Isereoui, f) Isriou)

Syntymäaika: 1.1.1982

Kansalaisuus: malilainen

Osoite: a) Mali. b) Amassine, Mali (entinen osoite)

YK nimennyt: 20.12.2018

Muita tietoja: Sukupuoli: mies. Mahdollisesti pidätetty Nigerissä lokakuussa 2016. Internet: https://www.youtube.com/channel/UCu2efaIUosqEu1HEBs2zJIw

Lisätietoja

Ahmoudou Ag Asriw merkittiin luetteloon 20. joulukuuta 2018 päätöslauselman 2374 (2017) 1 ja 3 kohdan mukaisesti seuraavista syistä: ryhtyminen vihollisuuksiin sopimuksen vastaisesti; ja toimiminen päätöslauselman 2374 (2017) 8 kohdan a ja b alakohdassa määriteltyjen henkilöiden tai yhteisöjen hyväksi, puolesta tai johdolla taikka niiden tukeminen tai rahoittaminen muilla tavoin, mukaan lukien tuotoilla, jotka on saatu järjestäytyneestä rikollisuudesta, kuten Malista peräisin olevien tai sen kautta kulkevien huumausaineiden tai niiden lähtöaineiden tuotanto ja laiton kauppa, ihmiskauppa ja muuttajien salakuljetus, aseiden salakuljetus ja laiton kauppa sekä kulttuuriomaisuuden laiton kauppa.

Ahmoudou Ag Asriw on Groupe autodéfense touareg Imghad et allies -ryhmän (GATIA) vanhempi komentaja ja on tässä ominaisuudessa osallistunut huumausainesaattueiden johtamiseen Pohjois-Malissa ainakin lokakuusta 2016 alkaen sekä tulitauon rikkomisiin Kidalin alueella heinäkuussa 2017 ja huhtikuussa 2018.

Huhtikuussa 2018 Asriw johti yhdessä erään Mouvement arabe de l'Azawad -liikkeen (MAA) jäsenen kanssa saattuetta, joka kuljetti neljä tonnia kannabishartsia Tabankortista Kidalin alueella sijaitsevan Ammasinen kautta kohti Nigeriä. Saattue joutui Coordination des Mouvements de l'Azawadin jäsenten ja tuntemattomien nigeriläisten henkilöiden hyökkäyksen kohteeksi. Kolme taistelijaa sai surmansa tätä seuranneissa yhteenotoissa.

Täten Asriw on huumausainesaattueista käytävän kilpailun johdosta ryhtynyt vihollisuuksiin vuoden 2015 Malin rauhan- ja sovintosopimuksen vastaisesti. Lisäksi on hyvin todennäköistä, että Asriwin osallistuminen laittomaan huumausainekauppaan rahoittaa hänen sotilaallisia toimiaan, muun muassa tulitauon rikkomisia.

2. Mahamadou AG RHISSA (alias: Mohamed Talhandak)

Syntymäaika: 1.1.1983

Kansalaisuus: malilainen

Osoite: Kidal, Mali

YK nimennyt: 20.12.2018

Muita tietoja: Sukupuoli: mies. Ranskalaiset joukot tekivät 1. lokakuuta 2017 hänen taloonsa ratsian ja pidättivät Ag Rhissan ja tämän kuusi perheenjäsentä.

Lisätietoja

Mahamadou Ag Rhissa merkittiin luetteloon 20. joulukuuta 2018 päätöslauselman 2374 (2017) 1 ja 3 kohdan mukaisesti seuraavista syistä: ryhtyminen toimiin, jotka estävät tai pitkällä aikavälillä estävät taikka uhkaavat sopimuksen toteuttamista; toimiminen päätöslauselman 2374 (2017) 8 kohdan a ja b alakohdassa määriteltyjen henkilöiden tai yhteisöjen hyväksi, puolesta tai johdolla taikka niiden tukeminen tai rahoittaminen muilla tavoin, mukaan lukien tuotoilla, jotka on saatu järjestäytyneestä rikollisuudesta, kuten Malista peräisin olevien tai sen kautta kulkevien huumausaineiden tai niiden lähtöaineiden tuotanto ja laiton kauppa, ihmiskauppa ja muuttajien salakuljetus, aseiden salakuljetus ja laiton kauppa sekä kulttuuriomaisuuden laiton kauppa; ja sellaisten toimien suunnittelu, johtaminen tai toteuttaminen Malissa, jotka rikkovat sovellettavaa kansainvälistä ihmisoikeuslainsäädäntöä tai kansainvälistä humanitaarista oikeutta tai jotka ovat ihmisoikeusloukkauksia tai -rikkomuksia, mukaan lukien siviileihin, myös naisiin ja lapsiin, kohdistuneet iskut keinoina väkivalta (tappo, vammauttaminen, kidutus tai raiskaus tai muu seksuaalinen väkivalta mukaan luettuina), kaappaaminen, tahdonvastainen katoaminen tai pakkosiirto taikka iskut kouluihin, sairaaloihin, uskonnon harjoittamiseen käytettyihin tiloihin tai paikkoihin, joista siviiliväestö on hakenut suojaa.

Mahamadou Ag Rhissa, alias Mohamed Talhandak on vaikutusvaltainen liikemies Kidalin alueella ja Haut conseil pour l'unicité de l'Azawad -neuvoston (HCUA) jäsen. Vuonna 2016 hän edusti Coordination des mouvements de l'Azawadia (CMA) Bamakossa pidetyissä kokouksissa, jotka koskivat vuoden 2015 Malin rauhan- ja sovintosopimuksen toteuttamista.

Ag Rhissa osallistui bensiinin salakuljetukseen Algerian ja Kidalin välillä ja alkoi hallita siirtolaisten salakuljetusta Talhandakin rajakaupungin kautta. Siirtolaiset todistivat Ag Rhissan harjoittamista väärinkäytöksistä, muun muassa pakkotyöstä, ruumiillisista rangaistuksista ja vangitsemisista. Ag Rhissa on pitänyt vangittuna ainakin kahta naista sekä helpottanut näiden seksuaalista hyväksikäyttöä ja vapauttanut heidät vasta saatuaan 150 000 –175 000 CFA-frangin maksun (300–350 Yhdysvaltain dollaria).

Barkhane-joukot tekivät 1. lokakuuta 2017 ratsian hänen kahteen Kidalin alueella sijaitsevaan taloonsa, koska hänellä epäiltiin olevan suhteita terroristiverkostoihin. Ag Rhissa pidätettiin lyhyeksi aikaa. Hänen väitetään osallistuneen 4. marraskuuta 2017 aseellisen terroristiryhmän kokoukseen Malin ja Algerian raja-alueella.

CMA:n virallisena edustajana rauhanprosessissa toimivan Ag Rhissan osallisuus terrorismiin, järjestäytyneeseen rikollisuuteen ja ihmisoikeusloukkauksiin uhkaa sopimuksen toteuttamista ja vahingoittaa HCUA:n uskottavuutta neuvottelukumppanina.

3. Mohamed OUSMANE MOHAMEDOUNE (alias: a) Ousmane Mahamadou, b) Mohamed Ousmane)

Arvonimi: sheikki

Syntymäaika: 16.4.1972

Syntymäpaikka: malilainen

Kansalaisuus: malilainen

YK nimennyt: 20.12.2018

Muita tietoja: Sukupuoli: mies. Fyysinen kuvaus: ruskeat silmät; mustat hiukset. Puhelinnumero: +223 60 36 01 01. Kielitaito: arabia ja ranska. Tuntomerkit: silmälasit.

Lisätietoja

Mohamed Ousmane Ag Mohamedoune merkittiin luetteloon 20. joulukuuta 2018 päätöslauselman 2374 (2017) 1 ja 3 kohdan mukaisesti seuraavista syistä: ryhtyminen toimiin, jotka estävät tai pitkällä aikavälillä estävät taikka uhkaavat sopimuksen toteuttamista; ja osallistuminen sellaisten hyökkäysten suunnitteluun, johtamiseen, rahoittamiseen tai toteuttamiseen, joiden kohteena ovat: i) sopimuksessa mainitut eri tahot, kuten paikalliset, alueelliset ja valtion elimet, yhteiset partiot sekä Malin turvallisuus- ja puolustusjoukot; ii) MINUSMAn rauhanturvaajat sekä muu YK:n henkilöstö ja avustava henkilöstö, mukaan lukien asiantuntijaryhmän jäsenet; iii) kansainväliset turvallisuusjoukot, mukaan lukien FC-G5S, Euroopan unionin operaatiot ja ranskalaiset joukot.

Mohamed Ousmane Ag Mohamedoune (jäljempänä Mohamed Ousmane) on Coalition pour le Peuple de l'Azawad -liittouman (CPA) pääsihteeri. Liittouma perustettiin vuonna 2014 Mouvement National de Libération de l'Azawad -liikkeestä (MNLA) irtautuneeksi ryhmäksi. Mohamed Ousmanesta tuli kesäkuussa 2015 CPA:n johtaja, ja hän on vuodesta 2016 alkaen perustanut useita sotilastukikohtia ja tarkastuspisteitä Timbuktun alueelle, erityisesti Soumpiin ja Echeliin.

Mohamed Ousmanen esikuntapäällikkö ja CPA:n muut aseelliset ryhmät ovat vuosina 2017 ja 2018 olleet osallisina Malin turvallisuusjoukkoihin ja asevoimiin Soumpin alueella kohdistetuissa kuolemaan johtaneissa hyökkäyksissä. Hyökkäysten tekijäksi ilmoittautui Jamaat Nosrat al Islam wal Muslimin (JNIM), Iyad Ag Ghalin johtama terroristiryhmä, joka on merkitty turvallisuusneuvoston päätöslauselmilla 1267/1989/2253 perustettuihin ja ylläpidettyihin ISILiä/al-Qaidaa koskeviin pakoteluetteloihin.

Lisäksi Mohamed Ousmane perusti vuonna 2017 irtautuneiden ryhmien muodostaman laajemman yhteenliittymän nimeltä Coalition des Mouvements de l'Entente (CME), ja johti sitä. Mohamed Ousmane järjesti Tinaoukerissa (Gaon alueella) 30. huhtikuuta 2018 CME:n ensimmäisen kokouksen, jossa hänet nimitettiin CME:n tiedottajaksi. CME uhkasi perustamiskokouksensa aikana antamassaan virallisessa lausunnossa avoimesti Malin rauhan- ja sovintosopimuksen toteuttamista.

CME on ollut myös osallisena sopimuksen toteuttamista viivyttävissä toimissa painostamalla Malin hallitusta ja kansainvälistä yhteisöä, jotta CME otettaisiin mukaan sopimuksella luotuihin eri mekanismeihin.

B. Luettelo 2 artiklan 1 kohdassa tarkoitetuista henkilöistä ja yhteisö